text: Cykelforretning udlover dusør efter indbrud
  01 november 2016 kl. 16.20
  Tyve slap afsted fra Ribe Cykellager med cykler til en samlet værdi af omkring en halv millioner kroner. Nu udlover de en dusør. 
  11 fabriksnye cykler til en værdi af knap en halv million kroner. Det var, hvad tyve slap afsted med fra Ribe Cykellager, da de natten til mandag brød ind i virksomheden.
  Ribe Cykellager skriver nu på deres Facebookside, at de udlover en dusør på 10.000 kroner til den, der kan hjælpe virksomheden og politiet med at finde enten cyklerne eller tyvene.
  - Vi er så trætte af de her ting. Det er ikke så lang tid siden, en af vores kollegaer i Esbjerg har været udsat for noget lignende, siger Kim Lassen, der ejer Ribe Cykellager, til TV SYD og uddyber:
  - Vi er dækket godt ind, og vi har en rigtig god forsikring, så som sådan mister vi ikke noget på det ud over en masse bøvl. Det er ikke særlig sjovt at bruge tid på at gøre cykler op og feje glasskær op - og princippet i at der kommer nogen og tager noget, det er bare ikke i orden.
  De 11 cykler er af mærkerne Look, Trek, Specialized, Cannondale og Scott. Du kan se de nærmere specifikationer i Ribe Cykellagers Facebookopslag herunder:
  
  